
ঢাকায় আসছেন শাবানা আজমী

ঢাকায় আসছেন বলিউডের একসময়ের সুপারহিট নায়িকা শাবানা আজমী। ব্র্যাক ইউনিভার্সিটির ১১তম সমাবর্তন অনুষ্ঠানে কনভোকেশন স্পিকার হিসেবে উপস্থিত হওয়ার জন্যই তার এ সফর।

ভারত সরকারের ‘পদ্মশ্রী’ পদকপ্রাপ্ত এ অভিনেত্রী বিশ্ববিদ্যালয়টির ইন্টারন্যাশনাল গভর্নিং বডির একজন সদস্য বলেও জানিয়েছে বিশ্ববিদ্যালয় কর্তৃপক্ষ। আগামীকাল রাজধানীর বসুন্ধরা ইন্টারন্যাশনাল কনভেনশন সিটির একটি হলে অনুষ্ঠিত হবে সমাবর্তন অনুষ্ঠান। এতে প্রধান অতিথি থাকবেন শিক্ষামন্ত্রী নুরুল ইসলাম নাহিদ। বাংলাদেশে শাবানা আজমীর আগমন এবারই প্রথম নয়। এর আগে নারগিস আক্তার পরিচালিত ‘মেঘলা আকাশ’ নামের একটি ছবিতে অভিনয়ের সুবাদে ঢাকায় আসা-যাওয়া ছিল তার। এ ছবিতে শাবানার সঙ্গে বাংলাদেশের মৌসুমী, শাকিল খানসহ আরও বেশ কয়েকজন অভিনয় করেছেন। এ ছবিতে অভিনয়ের পর অবশ্য আর ঢাকা আসা হয়নি বিখ্যাত এ নায়িকার।

